Diari Oficial de la Generalitat Valenciana


Sumari del DOGV 9888, del 09-07-2024 (2024/6731)

RESOLUCIÓ de 5 de juliol de 2024, del director general de Relacions amb Les Corts, de la Presidència de la Generalitat, per la qual es publica el conveni de col·laboració entre la Generalitat, i la Junta de Comunidades de Castilla-La Mancha, per a l'atenció sanitària en determinades zones limítrofes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/6731


Organisme emissor
:   Presidència de la Generalitat

Tipus de document
:   Resolució

RESOLUCIÓ de 5 de juliol de 2024, del director general de Relacions amb Les Corts, de la Presidència de la Generalitat, per la qual es publica el conveni de col·laboració entre la Generalitat, i la Junta de Comunidades de Castilla-La Mancha, per a l'atenció sanitària en determinades zones limítrofes. [2024/6731]  
La Generalitat i la Junta de Comunidades de Castilla-La Mancha han subscrit, prèvia tramitació reglamentària, el dia 15 de maig de 2024, el conveni per a l'atenció sanitària en determinades zones limítrofes, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 5 de juliol de 2024 i número 640/2024, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 5 de juliol de 2024.- El director general de Relacions amb Les Corts: Jorge Bellver Casaña.  
  
  
  
CONVENI DE COL·LABORACIÓ ENTRE LA GENERALITAT VALENCIANA, I LA JUNTA DE COMUNIDADES DE CASTILLA-LA MANCHA, PER A L'ATENCIÓ SANITÀRIA EN DETERMINADES ZONES LIMÍTROFES  
  
Requena, 15 de maig de 2024  
  
REUNITS  
  
D'una part, el Molt Honorable Sr. D. Carlos Mazón Guixot, president de la Generalitat Valenciana, nomenat per a aquest càrrec pel Reial decret 646/2023, de 14 de juliol, en l'exercici de la facultat que li confereix l'article 28 de l'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol, i l'article 10.c de la Llei 5/1983, de 30 de desembre, de Govern Valencià.  
I d'una altra, l'Excmo. Sr. D. Emiliano García-Page Sánchez, president de la Junta de Comunidades de Castilla-La Mancha, nomenat per a aquest càrrec pel Reial decret Reial decret 602/2023, de 6 de juliol en l'exercici de la facultat que li confereix l'article 14 de l'Estatut d'Autonomia de Castilla-La Mancha, aprovat per Llei orgànica 9/1982, de 10 d'agost i l'article 5.b de la Llei 11/2003, de 25 de setembre, del Govern i del Consell Consultiu de Castilla-La Mancha.  
  
Totes dues parts, en la representació que exerceixen, es reconeixen mútua capacitat legal suficient per a la signatura d'aquest conveni i a tal fi  
  
  
MANIFESTEN  
  
l. Que el 9 de juliol de 2012 es va signar un conveni de col·laboració entre la Generalitat Valenciana i la Junta de Comunidades de Castilla-La Mancha per a l'atenció sanitària especialitzada de primer nivell en determinades zones limítrofes. Aquest conveni tenia una vigència de cinc anys, que ja s'han complit. Amb anterioritat es van subscriure amb data 7 de maig de 2007, un conveni marc i un conveni específic de col·laboració entre totes dues comunidades.  
II. Que el bon resultat de l'aplicació d'aquests convenis i el desenvolupament de l'ampli sentit de col·laboració entre totes dues administracions comporta que tant la Conselleria de Sanitat de la Generalitat com la Consejeria de Sanidad de la Junta de Comunidades de Castilla-La Mancha coincidisquen en la importància d'articular la col·laboració per a l'atenció sanitària de les zones limítrofes de manera que els ciutadans de totes dues comunitats autònomes puguen continuar beneficiant-se de l'assistència sanitària en els centres sanitaris més pròxims i accessibles des del seu domicili, amb independència de la comunitat autònoma a la qual pertanguen.  
  
III. Que aquesta col·laboració s'emmarca en l'àmbit dels articles 40.1 de l'Estatut d'Autonomia de Castilla-La Mancha i 59 de l'Estatut d'Autonomia de la Comunitat Valenciana, en l'exercici de les seues competències, màximament quan aquesta col·laboració és especialment beneficiosa per als ciutadans de totes dues administracions.  
  
IV. Que la Junta de Comunidades de Castilla-La Mancha té competències per a subscriure aquest conveni en virtut del que es disposa en els articles 32.3 i 33.1 del seu Estatut d'Autonomia i la Generalitat Valenciana en virtut del que es disposa, així mateix, en l'article 59 del seu Estatut d'Autonomia.  
  
V. Que el sistema sanitari públic s'inspira en els principis bàsics de solidaritat, igualtat, universalitat, equitat, qualitat, coordinació i cooperació de les administracions sanitàries públiques per a la superació de les desigualtats en matèria de salut, a fi d'aconseguir una major justícia distributiva que permeta al ciutadà rebre un servei sanitari públic de qualitat i en condicions d'igualtat efectiva en l'accés.  
  
Tots aquests principis han de contribuir a una major cohesió social entre totes dues comunidades de manera que s'utilitzen els recursos sanitaris de la forma més eficient, per la qual cosa es fa necessari establir una via de coordinació per a mantindre la garantia del dret a la protecció de la salut de tots els ciutadans de totes dues comunidades autònomes, amb independència del lloc de residència d'aquests o del lloc en què es demanden les prestacions de l'assistència sanitària.  
  
VI. Que s'haurà de tindre en compte i complir-se el que s'estableix en la Llei 1/2022, de 13 d'abril, de transparencia i bon govern de la Comunitat Valenciana i la Llei 4/2016, de 15 de desembre, de transparència i bon govern de Castilla-La Mancha.  
  
VII. Que per a aconseguir aquests objectius i quants permeten consolidar un nou escenari de coordinació en matèria sanitària que redunde en interés de totes dues comunidades autònomes i dels ciutadans que en aquestes residisquen, s'han iniciat una sèrie de negociacions que finalment han conclòs aquest conveni.  
  
A aquest efecte totes dues parts acorden subscriure aquest conveni sobre la base de les següents  
  
  
ESTIPULACIONS  
  
Primera. Objecte del conveni  
Aquest conveni regula l'àmbit de coordinació en matèria d'assistència sanitària i atenció especialitzada de primer nivell i segon nivell, així com farmàcia hospitalària, recepta, atenció a emergències sanitàries, transport sanitari urgent i no urgent, en determinades zones limítrofes de totes dues comunidades, amb l'objecte de:  
  
a) Facilitar l'accessibilitat de l'atenció sanitària especialitzada més pròxima per als pacients de zones limítrofes de totes dues comunidades.  
b) Promoure la garantia efectiva dels drets dels ciutadans d'acord amb el que es disposa en la Llei 14/1986, de 25 d'abril, General de Sanitat i en la Llei 16/2003, de 28 de maig, de cohesió i qualitat del Sistema Nacional de Salut.  
c) Assegurar la coordinació dels dispositius sanitaris amb la finalitat d'aconseguir un benefici recíproc per a les actuacions dels sistemes sanitaris de totes dues comunitats Autònomes.  
d) Compartir l'experiència i el coneixement en qüestions que afecten la viabilitat, consolidació i millora de tots dos Serveis de Salut.  
e) Promoure el marc per a la implicació conjunta dels professionals sanitaris de totes dues comunitats, així com facilitar l'intercanvi de coneixements tècnics.  
  
Segona. Àmbit d'aplicació  
Aquest conveni és aplicable als ciutadans residents en els municipis i entitats singulars de població de les comunitats autònomes signants i que són els següents:  
a) D'una part, els ciutadans de la Comunitat Valenciana residents en la zona geogràfica de la Vall de Cofrents-Aiora, que comprén els termes municipals de les localitats d'Ayora, Jalance, Jarafuel, Teresa de Cofrentes i Zarra.  
b) Per una altra parte, els ciutadans de Castilla-La Mancha residents en les següents localitats de la província de Conca: Algarra, Aliaguilla, Campillo-Paravientos, Casas de Garcimolina, Casillas de Ranera, El Arrabal, Fuentelespino de Moya, Garaballa, Graja de Campalbo, Henarejos, Higueruela, La Cañada, La Olmeda, Landete (que incluye Moya), Las Rinconadas, Los Huertos, Manzaneruela, Mira, Pedro Izquierdo, Santa Cruz de Moya, Santo Domingo de Moya i Talayuelas.  
  
Tercera. Obligacions de les parts  
1. Atenció especialitzada de primer nivell  
S'estableix per aquest conveni que la ciutadania de les zones geogràfiques especificades en l'apartat a de l'estipulació anterior, podran tindre com a hospital de referència per a l'atenció especialitzada de primer nivell, o comarcal, l'Hospital d'Almansa, de tal forma que puguen ser amb els recursos i prestacions oferits, a cada moment, per aquest centre sanitari, en igualtat de condicions que als ciutadans de Castilla-La Mancha residents en l'àrea geogràfica de la seua gerència.  
De la mateixa manera, s'estableix per aquest conveni que els ciutadans de les zones geogràfiques especificades en l'apartat b de l'estipulació anterior, podran tindre com a hospital de referència per a l'atenció especialitzada de primer nivell o comarcal l'Hospital de Requena, de tal forma que puguen ser atesos amb els recursos i prestacions oferits, a cada moment, per aquest centre sanitari en igualtat de condicions que als ciutadans de la Comunitat Valenciana residents en l'àrea geogràfica de la seua gerència.  
  
2. Atenció especialitzada de segon nivell  
S'estableix per aquest conveni que, una vegada superats els recursos assistencials propis disponibles als hospitals d'Almansa i de Requena respectivament, l'atenció especialitzada que requerisca una major complexitat assistencial la realitzaran els centres hospitalaris de referència de la Comunitat Valenciana o de la Comunidad de Castilla-La Mancha, indistintament, en les mateixes condicions que la ciutadania d'aquesta comunitat.  
La derivació al centre hospitalari de referència, d'una o altra comunitat autònoma (i que són els vinculats al domicili del pacient o a la localitat de l'hospital de primer nivell), es farà sempre d'acord amb l'opció del pacient; opció que es compromet a mantindre almenys 6 mesos (açò és així per a continuar l'assistència relacionada i subsegüent amb especialitats i serveis existents a l'Hospital de Requena i d'Almansa respectivament, i així donar sentit de continuïtat assistencial igual al rebut per les persones ateses de la pròpia comunitat autònoma). En cap cas un mateix pacient podrà ser assistit per un mateix procés en dos hospitals de referència de manera concomitant.  
  
En aquells supòsits en què el/la pacient opte per ser assistit en l'hospital de referència diferent del que li correspon per residència, els serveis d'admissió corresponents tramitaran la derivació a través del Sistema d'Informació del Fons de Cohesió (SIFCO).  
La remissió a l'hospital que convinga, en cada cas concret, haurà d'anar acompanyada del corresponent informe clínic i proposta de seguiment en la qual es farà constar expressament que s'empara en el que s'estableix en aquest conveni.  
No serà aplicable per a especialitats i serveis no disponibles en els hospitals de Requena o d'Almansa, i seran en aquest cas susceptibles de ser atesos en els recursos propis de la comunitat autònoma de residència.  
  
Les parts es comprometen a facilitar la relació d'hospitals amb els serveis de referència, en la seua comunitat, per a l'atenció especialitzada de segon nivell, en l'àmbit d'aplicació d'aquest conveni.  
  
  
4. Atenció sanitària en processos externalitzats.  
Les proves de diagnòstic i tractaments que no estiguen disponibles en els respectius hospitals de Requena i d'Almansa i que es proveeixen amb mitjans externs concertats per a la seua pròpia població, es podran sol·licitar igualment per a ciutadans de l'altra comunitat autònoma.  
  
5. Atenció sanitària en urgències, emergències i transport sanitari urgent  
De manera general, l'atenció sanitària urgent domiciliària es prestarà pel Punt d'Atenció Continuada (PAC) corresponent a la seua zona bàsica de salut o per aquell de la zona bàsica de salut en què es trobe el/la pacient en el moment de requerir assistència sanitària urgent.  
Tant a la Comunitat Autònoma Valenciana com a la Comunidad Autónoma de Castilla-La Mancha el número de telèfon per a l'atenció a les urgències i emergències sanitàries és el 112.  
Les telefonades sanitàries procedents de les poblacions i territori inclòs en aquest conveni seran recepcionades, gestionades i coordinades en el Centre de Coordinació d'Urgències Sanitàries de la seua regió.  
La Comunitat Valenciana i la Comunidad de Castilla-La Mancha col·laboraran en la resolució de les urgències i emergències sanitàries de les poblacions objecte del conveni amb els recursos d'atenció urgent més adequats al tipus d'incident i disponibles a cada moment, independentment de la titularitat del recurs sanitari d'emergències.  
La comunicació i col·laboració entre els Centres de Cordinació d'Urgències i Emergències Sanitàries de totes dues comunidades autònomes, serà estreta en tots aquells incidents que així ho requerisquen.  
Respecte a l'assistència i transport sanitaris urgents seran els Centres de Coordinació d'Urgències i Emergències els que determinaran els mitjans a utilitzar, dels disponibles, més adequats a la situació generada (UVI mòbil, SVE, SVB, ambulància convencional, helicòpter sanitari, etc.).  
  
Qualsevol discrepància de criteris en la gestió i ús de recursos d'urgències i emergències podrà ser resolta amb posterioritat per la comissió de seguiment establida en aquest conveni.  
  
5. Transport sanitari no urgent  
El transport sanitari no urgent serà sempre prestat per la comunitat autònoma de residència del pacient, i s'eliminaran tot tipus de limitacions territorials. No obstant això, en cas de dificultats derivades de l'organització dels serveis, circumstàncies meteorològiques o qualssevol altres, la prestació d'aquest servei quedarà garantida per qualsevol de les Comunidades signants del conveni, sempre a través dels centres de coordinació d'urgències i emergències (telèfon 112 en totes dues comunidades), els quals informaran de totes les incidències a la comissió de seguiment del conveni, perquè prenguen les mesures necessàries sobre aquest tema.  
  
6. Farmàcia hospitalària per a pacients externs  
La dispensació de fàrmacs i productes propis de farmàcia hospitalària per a pacients externs es realitzarà a l'hospital de la prescripció.  
  
En el si de la comissió de seguiment d'aquest conveni, una vegada a l'any, es farà balanç econòmic de prestació farmacèutica de dispensació hospitalària a pacients externs, beneficiats per aquest conveni, i s'informarà els òrgans competents en la matèria.  
  
7. Història clínica electrònica  
Totes dues comunidades impulsaran els mecanismes necessaris per a aconseguir l'accés a les històries clíniques electròniques de cada comunitat, dels pacients objecte d'aquest conveni, amb subjecció al que s'establisca en els respectius protocols previstos en la legislació sanitària per a preservar els drets relatius a la intimitat dels pacients i a la confidencialitat de la informació en matèria de salut.  
  
8. Obligació general  
L'assistència prestada s'ajustarà al que es preveu en el Reial decret 1030/2006, de 15 de setembre, que estableix la cartera de serveis comuns del Sistema Nacional de Salut i el procediment per a la seua actualització.  
9. Targeta sanitària  
Per a complir el que s'estableix en aquest conveni s'adoptaran les mesures d'identificació clínica personal, necessàries per a l'assistència, sense que alteren la targeta sanitària de la comunitat autònoma d'origen.  
  
Quarta. Òrgan mixt de seguiment, vigilància i control  
D'acord amb el que es preveu en l'article 9 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu registre, així com el que s'estableix en l'article 4 del Decret 315/2007, de 27 de desembre, pel qual es regula el Registre General de Convenis de l'Administració de la Junta de Comunidades de Castilla-La Mancha, es crearà un òrgan mixt amb la finalitat d'efectuar el seguiment, vigilància i control de l'execució del conveni.  
Aquest òrgan mixt de seguiment i control estarà integrat per tres persones representants de la conselleria amb competències en matèria de sanitat de la Generalitat, designades per la persona titular de la direcció general amb competències en matèria d'assistència sanitària i tres persones representants de la conselleria amb competència en matèria de sanitat de la Junta de Comunidades de Castilla-La Mancha, designades per la persona titular de la direcció general amb competències en matèria d'assistència sanitària.  
En la designació dels representants d'aquest òrgan, es procurarà la presència equilibrada de dones i homes, en aplicació d'allò previst en el III Pla d'Igualtat de Dones i Homes de l'Administració de la Generalitat, aprovat per Acord de 8 d'agost de 2022 del Consell, així com en e l II Pla d'igualtat d'oportunitats d'empleats i empleades públiques de l'Administració de la Junta de Comunidades de Castilla-La Mancha, aprovat per Acord de 4 d'octubre de 2021.  
  
Aquest òrgan mixt es reunirà, com a mínim una vegada a l'any i sempre que ho considere necessari una de les parts i prèvia convocatòria d'aquesta, i serà competent per a resoldre els problemes d'interpretació i compliment que puguen plantejar-se respecte al conveni.  
Les actes i acords que s'emeten en el desenvolupament i execució de les funcions d'aquest òrgan de seguiment hauran de remetre's a les respectives direccions generals amb competències en matèria d'assistència sanitària.  
La presidència i la secretaria de l'òrgan mixt de seguiment, vigilància i control, correspondrà als membres d'aquesta per períodes rotatius d'un any de duració, que començarà aleatòriament o de mutu acord.  
  
Quinta. Compensació económica  
Les prestacions sanitàries, de tota classe, que es realitzen en aplicació d'aquest conveni seran assumides econòmicament per l'Administració que presta l'assistència, i no dona dret a cap compensació econòmica.  
  
Sisena. Continuïtat en el servei  
Les parts signants d'aquest conveni garantiran la continuïtat dels mecanismes ordinaris ja existents en les qüestions administratives concernents als pacients de les zones limítrofes, vetlant sempre per una atenció en igualtat de condicions per als residents en aquestes comunidades autònomes i s'atindran, en tot cas, als principis que informen aquest document.  
  
Setena. Protecció de dades de caràcter personal  
Les administracions signants, es comprometen al fet que totes les actuacions que es deriven del compliment del que s'estableix en aquest conveni, s'ajustaran estrictament al que s'estableix en la Llei orgànica 3/2018, de 5 de desembre, de Protecció de Dades Personals i garantia dels drets digitals i en el Reglament 2016/679, del Parlament Europeu i del Consell relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament General de Protecció de Dades).  
  
A aquest efecte, seran aplicable les disposicions que en matèria de seguretat i protecció de dades establisquen les respectives parts signants del conveni.  
En l'àmbit de la Junta de Comunidades de Castilla-La Mancha, es tindrà en compte la instrucción de seguretat de la informació i protecció de dades en la prestació de serveis amb tercers de la Viceconselleria d'Administració Local i Coordinació Administrativa de Castilla-La Mancha, de data 17 de juliol de 2018.  
  
Huitena. Efectes i vigencia  
El present conveni farà efecte, prèvia comunicació a les Corts Generals, i a partir dels trenta dies, comptats des de l'última publicació en els butlletins oficials de totes dues administracions, i tindrà una vigència de quatre anys.  
  
Novena. Causes de resolució i extinció  
Aquest conveni es podrà resoldre abans de la finalització del seu terme, per les causes següents i les altres previstes en l'article 51 de la Llei 40/2015, d'1 d'octubre, de règim jurídic del sector públic:  
a) Mutu acord de les parts.  
b) Denúncia expressa d'una de les parts amb un preavís de, com a mínim, tres mesos en la data en la qual desitge la seua finalització.  
c) Incompliment de les clàusules d'aquest.  
d) Causes d'interés públic que així ho aconsellen.  
  
En el cas de l'extinció anticipada del conveni, les actuacions en curs d'execució s'acabaran, i quedaran resoltes amb la finalització de les actuacions que en aqueix moment s'estiguen realitzant.  
  
Desena. Accés a històries clíniques i protecció de dades  
Per a garantir la qualitat de l'assistència sanitària que es compromet a través d'aquest conveni, la Consejería de Sanidad del Gobierno de Castilla-La Mancha i la Conselleria de Sanitat de la Generalitat Valenciana facilitaran l'accés a les corresponents històries clíniques de les persones objecte de l'assistència sanitària conjunta.  
  
Per a la posada en marxa dels accessos mutus a les històries clíniques es constituirà un grup tècnic de treball, que actuarà sota la dependència de la comissió de seguiment, i estarà integrat almenys per dos membres en representació de cadascuna de les institucions signants.  
  
En l'accés a les històries clíniques es respectarà la normativa vigent tant en l'àmbit estatal com en totes dues comunidades autònomes.  
En particular, totes dues parts, en l'accés a les històries clíniques i a la resta de la informació de caràcter personal que tracten en l'exercici de les actuacions objecte del conveni, es comprometen a complir el que es disposa en la Llei orgànica 3/2018, de 5 de desembre, de Protecció de Dades Personals i Garantia dels Drets Digitals, el Reglament (UE) 2016/679 del Parlament Europeu i del Consell, de 27 d'abril de 2016, així com la seua normativa de desenvolupament.  
En virtut del tractament recíproc de dades personals i la naturalesa de la finalitat del tractament, totes dues parts es reconeixen com a corresponsables de tractament de les dades personals dels pacients beneficiats per aquest conveni.  
Per aquesta raó, a l'efecte de complir amb l'article 26 del Reglament (UE) 2016/679 del Parlament Europeu i del Consell, de 27 d'abril de 2016, la Consejería de Sanidad del Gobierno de Castilla-La Mancha i la Conselleria de Sanitat de la Generalitat Valenciana, signaran el corresponent acord de corresponsables de tractament quan es donen les circumstàncies de tractament de dades personals en el desenvolupament del conveni.  
  
Onzena. Publicitat  
Aquest conveni serà objecte de publicitat activa en totes dues Comunidades autònomes, de conformitat amb el que s'estableix en la Llei 1/2022, de 13 d'abril, de la Generalitat, de Transparència, Bon Govern i Participació Ciutadana de la Comunitat Valenciana i la Llei 4/2016, de 15 de desembre, de Transparència i Bon Govern de Castilla-La Mancha. Així mateix, es publicarà en el Diari Oficial de la Generalitat Valenciana (DOGV), així com en el Diario Oficial de Castilla-La Mancha.  
  
Dotzena. Naturalesa jurídica i jurisdicció competent  
Aquest conveni té naturalesa administrativa, per la qual cosa davant les discrepàncies que pogueren sorgir en la interpretació o execució d'aquest conveni, les parts se sotmeten expressament als òrgans competents de la jurisdicció contenciosa administrativa conforme al que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat, se signa aquest document per duplicat exemplar en la data i lloc indicat en l'encapçalament.  
  
EL PRESIDENT DE LA GENERALITAT VALENCIANA  
Carlos Mazón Guiñot  
  
EL PRESIDENT DE LA JUNTA DE COMUNIDADES DE CASTILLA-LA MANCHA  
Emiliano García-Page Sánchez